Pasaka
Pasaka edo paxaka pilota modalitate bat da.
Luzeko pilota jokoa da, eta trinketean jokatzen da, gaur egun ezker pareteko frontoietan ere jokatzen den arren.
Trinketeko jokorik zaharrenetakoa da.
Iparralden eta Baztanen jokatzen da gehienbat.
Arauak
Binaka aritzen dira pilotariak normalean; Baztanen eta Malerrekan ezker-paretadun frontoietan aritzen dira, eta hor hiru hiruren aurka.
Sare bat kantxaren erdian ipintzen da, 1,20 metroko altueran, eta pilota alde batetik bestera bidaltzen da sarearen gainetik, eskularruz.
Luzeko pilota joko guztietan bezala, kintzeka eta jokoka kontatzen da: 15, 30, 40 eta jokoa.
Luzeko beste modalitateak ez bezala, pasakan ez dago arraiarik.
Pilotak ez dauka kautxurik, 9 zentimetroko diametroa eta 250 gramoko pisua du.
Tresna larruzko eskularru motz bat da, 30-35 cm arteko luzerakoa.
Pilota ez da zuzenean jotzen, txirrist baten bitartez baizik.
Laxoak eta erremonteak ere teknika hori erabiltzen dute.
