Josu Juaristi
Josu Juaristi Abaunz (Azkoitia, Gipuzkoa, 1964), kazetaria eta politikaria da.
2014ko Europako Hauteskundeetarako Euskal Herria Bilduren hautagaia.
Biografia
Kazetaritzako lizentziaduna (1989) eta Europar Integrazioko diplomaduna (1996) Euskal Herriko Unibertsitatean.
Jarduera profesionalari dagokionean, Kulturako erredaktorea izan zen EiTBn (1986-1990), Kultura eta Nazioarteko erredaktorea Egin egunkarian (1990-1998), Europan hilabetekariaren editorea Eginen (1997 – 1998), Gara egunkariko Nazioarteko sailburua (1999 – 2004), eta Garako zuzendaria (2004 – 2011).
Gaur egun Gararen 7K aldizkari-igandekariaren editorea da (2011tik).
1996tik Europar Batasunari buruzko informazioan espezializatua da Juaristi (Eginen, Garan, Gaur8n eta 7Kn, bai eta, hilabetean behin, Info7 irratian ere).
Bruselara eta Estrasburgora joanda, sarritan berriemaile aritu da Europar Batasuneko gailurretan, osoko bilkuretan, jardunaldietan eta hitzaldietan (Parlamentuan, Batzordean eta Europar Kontseiluan).
2004ko maiatzean, Europar Batasunaren zabalkunderik handienaren berri eman zuen Gararentzat, Estonia, Letonia, Lituania, Polonia, Txekiar Errepublika, Eslovakia, Hungaria eta Eslovenia zeharkatuta.
Artikuluetan, bidaietan eta Naiz.info webgunean duen gaurEUROPE blogean Europako Parlamentuari buruzko lana egin du bereziki.
Europako Herritar Ekimena (European Citizens' Initiative) ere hasiera-hasieratik jarraitu eta aztertu du.
1992an Txekoslovakiako banaketaren berri eman zuen; urtebete geroago, Bosniako gerraren berri, eta 1995ean Quebeceko bigarren erreferendum soberanistaren berri.
